|  |
| --- |
| **Operativni program „Razvoj ljudskih potencijala“**  **2007. – 2013.**  **Europski socijalni fond** |

Kratki sažetak poziva na dostavu projektnih prijedloga:

**OBRAZOVANJE ZA PODUZETNIŠTVO I OBRT**

Broj poziva: HR1.1.11

## Cilj poziva

Opći cilj ovog poziva na dostavu projektnih prijedloga je podizanje razine kvalitete stručnog obrazovanja i usavršavanja, usvajanje poduzetničkih kompetencija, poticanje poduzetničke kulture u društvu te razvoj pozitivnog odnosa prema cjeloživotnom učenju u poduzetništvu radi rasta i razvoja poduzetništva te povećanja stope samozapošljavanja i zapošljavanja.

Potpora u ovom Pozivu na dostavu projektnih prijava osigurat će se za dvije vrste projekata te će stoga biti podijeljeni u dvije Grupe.

**Grupa 1. Edukacija poduzetnika i obrtnika**

**Cilj**: podizanje razine kvalitete stručnog obrazovanja i usavršavanja u poduzetništvu te usvajanje znanja i vještina kao ključnih kompetencija za poduzetništvo.

**Grupa 2. Promocija poduzetništva i obrta**

**Cilj:** poticanje poduzetničke kulture u društvu te razvoj pozitivnog odnosa prema cjeloživotnom učenju.

## Ukupna raspoloživa sredstva

Za financiranje projekata u okviru ovog poziva na dostavu projektnih prijedloga raspoloživ je iznos od 18.023.000,00 kn. Najniži iznos traženih sredstava za financiranje projekta je 30.000,00 kn, a najveći 300.000,00 kn.

Projekti se mogu sufinancirati u maksimalnom iznosu od 95% prihvatljivih troškova. Razlika od 5% između ukupno prihvatljivih troškova projekta i iznosa traženih bespovratnih sredstava mora se osigurati iz vlastitih sredstava prijavitelja ili iz sredstava koja nisu dio proračuna Europske unije.

U slučaju kada su prijavitelji proračunski ili izvanproračunski korisnici državnog proračuna ili proračuna jedinica lokalne/regionalne samouprave, projekti se mogu financirati u iznosu od 100%.

## Prihvatljivi prijavitelji

**Grupa 1. Edukacija poduzetnika i obrtnika**

Prijavitelj mora ispunjavati sljedeće uvjete:

1. biti subjekt malog gospodarstva (osim onih koji obavljaju primarnu proizvodnju poljoprivrednih proizvoda i ribarstvo) sukladno Preporuci Europske komisije 2003/361/EC od 6. svibnja 2003. i Zakonu o poticanju razvoja malog gospodarstva (N.N. br. 29/02, 63/07, 53/12, 56/13):

1. trgovačko društvo,
2. obrt,

koji je najmanje tri mjeseca prije roka za podnošenje prijave registriran za obavljanje djelatnosti u Republici Hrvatskoj i u Republici Hrvatskoj obavlja registriranu djelatnost te ima sjedište u Republici Hrvatskoj;

(*prijavitelj i svaki projektni partner mora u prijavi priložiti* ***kopiju akta o osnivanju ili drugog odgovarajućeg temeljnog akta*** *iz kojega je razvidno djelovanje pravne, odnosno fizičke osobe i druge odredbe ove točke*);

**Grupa 2. Promocija poduzetništva i obrta**

Prijavitelj mora ispunjavati sljedeće uvjete:

1. biti pravna osoba odnosno biti

a) ustanova,

b) komora,

c) udruženje obrtnika,

d) poduzetnička potporna institucija evidentirana u Jedinstvenom registru poduzetničke infrastrukture[[1]](#footnote-1) ili

e) udruga

koja je najmanje tri mjeseca prije roka za podnošenje prijave registrirana za obavljanje djelatnosti u Republici Hrvatskoj i u Republici Hrvatskoj obavlja registriranu djelatnost te ima sjedište u Republici Hrvatskoj;

f) biti jedinica lokalne i područne (regionalne) samouprave.

(*prijavitelj i svaki projektni partner mora u prijavi priložiti* ***kopiju akta o osnivanju ili drugog odgovarajućeg temeljnog akta*** *iz kojega je razvidno djelovanje pravne, odnosno fizičke osobe i druge odredbe ove točke*);

Prijavitelji obje grupe ujedno moraju ispunjavati i sljedeće uvjete:

1. Imati plaćene sve poreze i druga obvezna davanja u skladu s nacionalnim zakonodavstvom dospjele za plaćanje do uključujući zadnjeg dana u mjesecu prije prijave projektnog prijedloga na natječaj;

2. Nisu u stečajnom postupku, postupku gašenja, postupku prisilne naplate ili u postupku likvidacije;

3. Nisu prekršili odredbe o namjenskom korištenju sredstava iz Europskog socijalnog fonda i drugih javnih sredstava;

4. Imati pravni, financijski i operativni kapacitet za provedbu projekta.

Prijavitelj/partner nije prihvatljiv za sudjelovanje u pozivu na dostavu projektnih prijedloga za obje grupe i s njim neće bit sklopljen ugovor o dodjeli bespovratnih sredstava u sljedećim slučajevima:

1. ako je prijavitelj/partner ili osoba ovlaštena po zakonu za zastupanje prijavitelja/partnera pravomoćno osuđena za bilo koje od sljedećih kaznenih djela:
   * prijevara, davanje i primanje mita, zloporaba u postupku javne nabave, utaja poreza ili carine, subvencijska prijevara, pranje novca, zloporaba položaja i ovlasti, nezakonito pogodovanje,
   * udruživanje za počinjenje kaznenih djela, zloporaba obavljanja dužnosti državne vlasti, protuzakonito posredovanje,
2. ako je dostavio lažne podatke pri predočavanju dokaza sukladno gore navedenim točkama;
3. ako je u sukobu interesa[[2]](#footnote-2);
4. ako je kriv za pružanje lažnih informacija tijelima nadležnima za upravljanje fondovima Europske unije u Republici Hrvatskoj;
5. ako je pokušao pribaviti povjerljive informacije ili utjecati na Odbor za odabir projekata ili tijela nadležna za upravljanje fondovima Europske unije u Republici Hrvatskoj tijekom ovog ili prijašnjih poziva na dostavu projektnih prijedloga.

**Prihvatljivosti partnera**

Prijavitelj može djelovati samostalno ili u partnerstvu.

Partneri na projektu mogu biti:

1. Subjekti malog gospodarstva (trgovačko društvo i obrt),

b) Ustanove,

c) Komore,

d) Udruženja obrtnika,

e) Udruge,

f) Poduzetničke potporne institucije,

g) Jedinice lokalne i područne (regionalne) samouprave.

## Prihvatljive aktivnosti

Prihvatljive projektne aktivnosti po sadržajnim područjima su:

**Grupa 1. Edukacija poduzetnika i obrtnika**

* Osposobljavanja za posebne stručne/poduzetničke vještine potrebne malim i srednjim poduzećima, zaposlenicima u sektoru malog i srednjeg poduzetništva, obrtnicima i zaposlenicima u obrtima
* Edukacija poduzetnika, obrtnika i njihovih zaposlenika (stručne osposobljenosti, majstorska zvanja, prekvalifikacije, stručna usavršavanja, seminari i tečajevi koje provode ustanove za obrazovanje odraslih kojima se stječu poduzetničke i stručne kompetencije)
* Aktivnosti povezane s upravljanjem provedbom projekta,
* Aktivnosti povezane s informiranjem javnosti i vidljivošću.

**Grupa 2 Promocija poduzetništva i obrta**

* Aktivnosti povezane s promidžbom obrtničkih zanimanja,
* Aktivnosti povezane s promocijom i poticanjem stvaranja poduzetničke kulture (sufinanciranje natjecanja, smotri, sajmova, učeničkih zadruga i učeničkih poduzeća, sufinanciranje studenskih poduzetničkih inkubatora),
* Aktivnosti povezane s upravljanjem provedbom projekta,
* Aktivnosti povezane s informiranjem javnosti i vidljivošću.

## Trajanje projekata i razdoblje financiranja

Planirano trajanje projekata je maksimalno 12 mjeseci. Krajnji rok za završetak projektnih aktivnosti je 12 mjeseci od potpisa Ugovora o dodjeli bespovratnih sredstava, no ne kasnije od 30. lipnja 2016. godine.

## Podnošenje prijava

**Rok za dostavu**: **01. listopada 2014. godine**

**Adresa za dostavu**: Hrvatski zavod za zapošljavanje

Ured za financiranje i ugovaranje projekata Europske unije

Petračićeva 4/3, 10 000 Zagreb

U obzir će se kao pravodobne uzimati prijave poslane poštom kao preporučene pošiljke koje na dostavnici budu označene poštanskim žigom do uključivo 01. listopada 2014. godine. Osobno dostavljene prijave uzet će se u obzir kao pravodobne ako budu zaprimljene u urudžbenom uredu do 01. listopada 2014. godine do 16.00 sati.

Prijavu je potrebno poslati ili dostaviti u **zatvorenoj** omotnici. Na vanjskoj strani omotnice obvezno navesti:

1. kodni broj i naziv poziva za dostavu projektnih prijava – HR1.1.11
2. naziv i adresu prijavitelja
3. naznaku »NE OTVARATI– PRIJAVA NA POZIV NA DOSTAVU PROJEKTNIH PRIJEDLOGA«

Ako bilo koji od traženih podataka nije naveden na omotnici, prijava neće moći biti registrirana, odnosno bit će isključena iz postupka ocjenjivanja.

Projektna prijava koja ispunjava gore navedene uvjete za registraciju bit će registrirana u integrirani informacijski sustav za strukturne fondove (SF MIS) i dobiti će jedinstveni kodni broj koji se dodjeljuje automatski od strane SF MIS-a.

## Informacije i natječajna dokumentacija

Iscrpne informacije o ovom Pozivu na dostavu projektnih prijedloga, upute za prijavitelje i natječajna dokumentacija dostupni su na mrežnoj stranici [www.strukturnifondovi.hr](http://www.strukturnifondovi.hr).

U slučaju da se poziv na dostavu projektnih prijedloga i natječajna dokumentacija izmijene ili dopune prije datuma zatvaranja natječaja, sve izmjene i dopune bit će također objavljene na mrežnoj stranici [www.strukturnifondovi.hr](http://www.strukturnifondovi.hr).

Prijavitelji su obvezni poštovati sve izmjene i dopune poziva na dostavu projektnih prijedloga i natječajne dokumentacije sukladno objavljenim uputama.

1. http://reg.minpo.hr/pi/public/ [↑](#footnote-ref-1)
2. Sukladno Zakonu o sprječavanju sukoba interesa (NN 48/2013) te članku 52 Uredbe Vijeća (EZ, Euroatom) br. 1605/2002 (SL L 298/1 26.10.2012.) [↑](#footnote-ref-2)